別惠山贈璋山主
作者：蕭淵
朝代：宋

paragraphs: 三年愛山來幾回，携筇躡履真悠哉。
片石可枕雲可偎，愆期不到縈吾懷。
中藉高僧還有才，能與佳勝爲良媒。
汲泉煮茗何歡咍，松邊竹下容琴杯。
我嗟官滿今還臺，欲去不忍須重來。
慇懃慇懃孰與偕，寒猿老鶴聲相哀。
山有情兮韞瓊瑰，願泉無窮兮滋九垓。
它時再賞登崔嵬，約師把手忘形骸。